सांवली थीं इसलिए पति ने दूसरी शादी की, बेटे-बहू की मौत हुई; बैंक से आजतक पैसा नहीं मिला
What are problems faced by Freedom Fighter Daughter Satyavati Shukla. Follow Uttar Pradesh Reports and Sitapur Latest News On Dainik Bhaskar 88 साल की सत्यवती शुक्ला...सीतापुर में एक स्वतंत्रता सेनानी के घर पैदा हुईं। यही उनके जीवन की सबसे अच्छी बात रही। इसके अलावा पूरा जीवन घोर संघर्षों में बीता
88 साल की सत्यवती शुक्ला...सीतापुर में एक स्वतंत्रता सेनानी के घर पैदा हुईं। यही उनके जीवन की सबसे अच्छी बात रही। इसके अलावा पूरा जीवन घोर संघर्षों में बीता। 11 साल की उम्र में शादी हुई। सांवली थीं इसलिए पति ने दूसरी शादी कर ली। ससुराल में सूखी रोटी मिली। नमक-मिर्च भी नहीं। क्योंकि परिवार को लगता था कि इससे वह ज्यादा रोटी खा लेंगी। सर्दी में कभी निःवस्त्र करके शरीर पर ठंडा पानी डाला जाता तो हाथ और पांव के नाखूनों पर लोढ़े से पीटा जाता।
गांव से निकलकर वह सीतापुर रेलवे स्टेशन पहुंचीं। 25 साल तक यहीं के एक मंदिर में रहीं। पति की मौत हुई। बेटे और बहू की मौत हुई। बेटे के खाते में 42 हजार रुपए रह गए। 6 साल से उसके लिए बैंक का चक्कर लगा रहीं।
सत्यवती की कहानी जानने दैनिक भास्कर की टीम उनके घर पहुंची। पिता की यादों से लेकर खुद झेली उन तमाम यातनाओं को उन्होंने खुलकर बताया। आइए सबकुछ एक तरफ से जानते हैं।
शादी के दो साल बाद ही पति ने दूसरी शादी कर ली
सत्यवती के पिता मुकुट बिहारी त्रिवेदी स्वतंत्रता सेनानी थे। देश के लिए दूसरा विश्व युद्ध लड़ा। सत्यवती बताती हैं, "जब मैं 11 साल की थी तो मेरी शादी कचूरा गांव के शिवगुलाम शुक्ला के साथ कर दी गई। उस वक्त मुझे कुछ पता नहीं था। ससुराल में कोई सिखाने वाला नहीं था। सब सिर्फ डांटने वाले थे।
मैं सांवली थी इसलिए परिवार के लोग मुझसे बात नहीं करते थे। शिवगुलाम को कहते कि तुम दूसरी शादी कर लो। शिवगुलाम ने लोगों की बातों पर ध्यान दिया और एक गोरी लड़की से दूसरी शादी कर ली। उस वक्त मेरी शादी के सिर्फ दो साल हुए थे।"
दूसरी शादी होते ही पूरे परिवार का माहौल बदल गया। सत्यवती एक ही झटके में पत्नी से नौकर बन गईं। वह कहती हैं, "मेरी सौतन गोरी और मुझसे सुंदर थी। परिवार के लोग उसे ज्यादा महत्व देते थे। मेरे पति मुझसे बात नहीं करते थे। मैं घर की नौकर बन गई। मुझसे घर का पूरा बर्तन धुलवाया जाता था। सबके कपड़े मैं धुलती थी। जब सब खाना खा लेते थे तब मुझे सूखी रोटी दी जाती थी। मोटी रोटी के साथ कभी नमक या फिर मिर्च नहीं दिया गया। क्योंकि वह कहते थे कि इससे ये ज्यादा रोटी खाएगी।"
सत्यवती यह सब बताते हुए भावुक हो जाती हैं। वह एक दिन की कहानी बताते हुए कहती हैं, "एक बार मुझे तीन दिन तक न खाने को रोटी दी गई और न ही पीने के लिए पानी दिया गया। मैं प्यास से तड़पते हुए राख से बर्तन धुल रही थी। जिस पानी से धुल रही थी वह एकदम काला था, लेकिन प्यास इतनी ज्यादा थी कि मैं उसे दोनों हाथों से उठाया और पी लिया। तभी मेरी ननद ने देख लिया। उसने और बाकी सबने मिलकर मुझे मारना शुरू कर दिया। दोनों हाथों की हथेलियों और पैर पर मसाला पीसने वाले बट्टे से मारा। मेरे हाथ-पांव के नाखूनों को कूंच दिया गया। आज भी हाथ-पांव में कोई साबुत नाखून नहीं है।"
सत्यवती लगातार पिटाई से टूट गईं थीं। वह अपने मायके चली गईं। पिता को अपने साथ हो रही ज्यादती के बारे में बताया। पिता नहीं पिघले। उन्होंने साफ कह दिया कि तुम्हें उसी घर में रहना है चाहे जैसे रहो। अगर कहीं भागकर गई तो दोबारा उसी घर में लाकर रख दिया जाएगा। पिता के इस बर्ताव के बाद सत्यवती के जीवन में कुछ नहीं बचा। वह दोबारा उस जगह लौट आईं जहां बनकर तो दुल्हन आई थी लेकिन नौकर बना दिया गया।
तमाम यातनाओं के बीच किस्मत ने थोड़ी सी करवट ली। आइए उसके बारे में जानते हैं। 
दूसरी पत्नी की 9 बेटियां हुईं तो पति ने सत्यवती को अपना लिया 
घोर संघर्षों के बीच सत्यवती जैसे-तैसे अपना जीवन काट रही थीं। उस वक्त उनकी सौतन को संतान के रूप में एक के बाद एक बेटियां होती जा रही थीं। गांव के लोग ताने मारने लगे थे। इसका असर यह हुआ कि परिवार के बाकी लोगों का उनसे मोहभंग हो गया। सत्यवती कहती हैं, परिवार में ही एक ज्येष्ठ थे उन्होंने एक दिन मेरे पति को पीटा और उनसे कहा, "जो सबकुछ लेकर तुम्हारे पास आई उसे तुमने नौकरानी बना दिया और जो लगातार बेटियों को जन्म दे रही उसे सिर पर बैठाए घूम रहे हो। उनकी इस बात का असर हुआ कि पति शिवगुलाम ने मुझे अपना लिया। उस वक्त मैं 33 साल की हो चुकी थी।"
सत्यवती आगे कहती हैं, "कुछ साल में मैंने दो बेटों को जन्म दिया। ससुर रघुपति प्रसाद महोली मील से रिटायर हुए तो हमारे पति को नौकरी मिल गई। सबकुछ अच्छा चल रहा था इसलिए यही परिवार के बाकी लोग बर्दाश्त नहीं कर पाए। परिवार में रोज झगड़ा होता। कुछ दिन बाद हमें घर से निकाल दिया गया। मैं अपने दोनों बच्चों को लेकर सीतापुर आ गई। लेकिन यहां रहने का कोई ठिकाना नहीं था। तभी सीतापुर सिटी स्टेशन के बाहर शिव मंदिर दिखी। यहीं अपना ठिकाना बन गया।"
परिवार के अंदर जारी विवाद थमा ही नहीं। एक दिन झगड़ा इतना बढ़ा कि सत्यवती की नंद के बेटे की हत्या हो गई। हत्या का आरोप सत्यवती के दोनों बेटों और उनके खुद के ऊपर लगा। पुलिस उठा ले गई। कुछ दिन बाद ही सत्यवती को छोड़ दिया। लेकिन बेटे जेल के अंदर ही रहे। तभी सत्यवती के पति शिवगुलाम की मौत हो गई। बड़े बेटे की पत्नी की भी मौत हो गई। कुछ दिन बाद जेल से बाहर आए बेटे कमलेश की भी जान चली गई। एक के बाद एक मौत ने सत्यवती को तोड़कर रख दिया।
बेटे की मौत हुई तो बैंक में जमा पैसा आज तक नहीं मिला
सत्यवती इन सब बातों को बताते हुए बीच-बीच में कहतीं, "बहुत कष्ट झेला बेटा।" इस एक लाइन में उनका दर्द साफ नजर आता। वह बताती हैं, "बड़े बेटे के खाते में 42 हजार रुपए हैं। 2015 में बहू और बेटे की मौत के बाद हम उस पैसे को निकालने के लिए बैंक गए। तब बैंक ने हमसे बेटे का मृत प्रमाण पत्र मांगा। हमने उसे बनवाकर दिया। फिर वह रोज कोई न कोई कागज मांगते। 50 बार से ज्यादा गई हूं लेकिन आज तक वो पैसा नहीं मिला।"
हमने उदरौली स्थित इलाहाबाद बैंक में जमा पैसों को लेकर पड़ताल की तो पता चला कि सत्यवती के परिवार का नाम ही सरकारी परिवार रजिस्टर में दर्ज नहीं है। बड़े बेटे का डेथ सर्टिफिकेट तो है लेकिन बहू का डेथ सर्टिफिकेट आज तक नहीं बन पाया। अकाउंट ज्वाइंट था इसलिए दोनों का डेथ सर्टिफिकेट लगेगा। ऐसे में गांव के प्रधान और लेखपाल की भूमिका अहम हो जाती है जिन्होंने अपनी जिम्मेदारी नहीं निभाई।
सत्यवती 25 साल तक सीतापुर सिटी रेलवे स्टेशन के बाहर रहीं। रहने के लिए न कोई सरकारी आवास मिला और न ही कोई और लाभ। छोटे बेटे का एक 14 साल का बेटा साथ रहता है। सत्यवती बताती हैं, पिछले साल उस बेटे ने मुझसे कहा, आपकी जिंदगी तो बीत गई दादी क्या मैं भी यहीं रहूंगा? उसकी इस बात के बाद मैं अपने भाई के पास गई और एक घर बनवाने की बात कही। भाई ने कुछ पैसे देकर मदद की। कुछ मेरी बहन के बेटे रामजी ने की। इसके बाद 4 महीने पहले ही हमने गांव में दो कमरे बनवा लिए। अब यही हमारा घर है।"
सत्यवती के संघर्षों की कहानी यहीं खत्म होती है। उनके जीवन का संघर्ष कम हो सकता था अगर उन्हें सरकारी लाभ मिलता। आज भी वह शौच के लिए खेतों में जाती हैं। 
दैनिक भास्कर की कुछ और ग्राउंड रिपोर्ट आप यहां पढ़ सकते हैं...
1. दहेज नहीं मिला तो तीसरी मंजिल से फेंका, अब 3000 लड़कियों को सिखा रही सेल्फ-डिफेंस
वाराणसी की एक जगह है…पांडेपुर। यह जगह आज एक ऐसी महिला की वजह से जानी जाती है जो अपने NGO में यहां की बच्चियों और औरतों को खुद के पैरों पर खड़ा होना सिखाती हैं। लेकिन वो महिला आज खुद बिना सहारे चल नहीं सकतीं। नाम है पूनम राय। पूनम को अपने शरीर के नीचे का हिस्सा महसूस ही नहीं होता। वजह ये कि दहेज के लिए उनके ससुराल वालों ने उन्हें तीसरी मंजिल से धक्का दे दिया था। इससे उनके शरीर का आधा हिस्सा पैरालाइज्ड हो गया। पूरी खबर पढ़ने के लिए क्लिक करें...
2. मैंने 4000 लावारिस शवों को मुखाग्नि दी, शव वाहन चलाया तो लोग हंसते थे
सुबह हुई हल्की बारिश से तापमान 8 डिग्री पहुंच गया। दोपहर के 12 बज चुके थे पर कोहरा नहीं छटा था। लगभग 1 बजकर 30 मिनट पर वर्षा के फोन पर एक कॉल आई। हेलो… के जवाब में दूसरी तरफ से अवाज आई, “वर्षा जी मैं इंदिरानगर सेक्टर 21 से बोल रहा हूं। यहां एक मकान में रहने वाले बुजुर्ग की ठंड लगने से मौत हो गई है। उनका अंतिम संस्कार कराने वाला कोई नहीं है। आप तुरंत आ जाएंगी।” पूरी खबर पढ़ने के लिए यहां क्लिक करें...
3​​​​. दलित बच्चे की मौत पर परिवार को मिला चेक कैंसिल
औरैया के बैशौली में 4 महीने पहले 10वीं में पढ़ने वाले दलित छात्र की मौत हुई। आरोप था कि स्कूल टीचर ने बच्चे को जाति सूचक गालियां देते हुए घूसों से पीटा। बाल नोच लिए। नाक से खून निकला तब जाकर छोड़ा। बच्चे को इंटर्नल इंजरी हुई। पिता बच्चे को लेकर एक के बाद एक हॉस्पिटल में चक्कर लगाते रहे। लेकिन, 18 दिन बाद बच्चे की मौत हो गई। पूरी खबर पढ़ने के लिए यहां क्लिक करें...